Document ID: 32004L0098

A BIZOTTSÁG 2004/98/EK IRÁNYELVE
(2004. szeptember 30.)
a 76/769/EGK tanácsi irányelv módosításáról a pentabróm-difenil-éter forgalmazásával és légi járművek mentési rendszereihez való felhasználásával kapcsolatos korlátozásokról, az irányelv I. mellékletének a műszaki fejlődéshez történő hozzáigazítása céljából
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes veszélyes anyagok és készítmények forgalomba hozatalának és felhasználásának korlátozásaira vonatkozó tagállami törvényi, rendeleti és közigazgatási rendelkezések közelítéséről szóló, 1976. július 27-i 76/769/EGK tanácsi irányelvre (1) és különösen annak 2a. cikkére,
mivel:
(1)
A pentabróm-difenil-étert (pentaBDE) brómozott égésgátlóként használják a műanyagok, szövött anyagok és más cikkek tűz elleni védelmére.
(2)
A létező anyagok kockázatainak értékeléséről és ellenőrzéséről szóló, 1993. március 23-i 793/93/EGK tanácsi rendelet (2) szükségesnek tartotta korlátozni a pentaBDE forgalomba hozatalát és felhasználását, és az anyagot ezért hozzáadta a 76/769/EGK irányelv I. mellékletéhez.
(3)
Nemrégiben új információ került nyilvánosságra, amely azt mutatja, hogy a pentaBDE-t bizonyos, a repülőgépekből való menekülést szolgáló vészcsúszdákhoz és mentőtutajokhoz használt szövött anyagokhoz használják, és nem helyettesíthető megfelelő alternatívával, a rendkívüli biztonsági tesztelési és szabályozási követelmények miatt.
(4)
Az ilyen csúszdák környezeti kibocsátása és az emberek ennek való kitettsége nem várható, kivéve a mentés eseteit, néhány másodpercre, és csak az olyan ritka esetben, amikor az anyag ég.
(5)
Tekintettel a pentaBDE-nek a légi járművek mentési rendszereiben való korlátozott alkalmazására és elhanyagolható mértékű hozzájárulására az adott cikk egészségi és környezeti kárait illetően, indokolt annak megengedése, hogy a pentaBDE forgalomba hozható és erre a konkrét célra felhasználható legyen.
(6)
A helyettesítési folyamat és a légi járművek mentési rendszereivel szembeni hatósági engedélyezés összetettségét és a komoly társadalmi-gazdasági következményeket figyelembe véve, az időkorlátos eltérés indokolt a mentési helyzetekben lényeges cikkek esetében. A pentaBDE-nek a légi járművek mentési rendszereiben történő felhasználásának megengedése fenntartja a légi járművek biztonságát azáltal, hogy megakadályozza a régebbi biztonsági rendszerek alkalmazását.
(7)
A 76/769/EGK irányelvet ezért ennek megfelelően módosítani kell.
(8)
Az irányelv alkalmazása nem érinti a munkavédelmi minimumkövetelményeket meghatározó közösségi jogszabályokat, különösen a munkavállalók munkahelyi biztonságának és egészségvédelmének javítását ösztönző intézkedések bevezetéséről szóló, 1989. június 12-i 89/391/EGK tanácsi irányelvet (3), valamint a munkájuk során rákkeltő anyagokkal kapcsolatos kockázatoknak kitett munkavállalók védelméről szóló, 2004. április 29-i európai parlamenti és tanácsi irányelvet (4) (hatodik egyedi irányelv, a 89/391/EGK irányelv 16. cikkének (1) bekezdése értelmében).
(9)
Az ebben az irányelvben előírt intézkedések összhangban vannak a veszélyes anyagok és készítmények kereskedelmére vonatkozó technikai akadályok felszámolásáról szóló irányelveknek a műszaki fejlődéshez való hozzáigazításával foglalkozó bizottság véleményével,
ELFOGADTA EZT AZ IRÁNYELVET:
1. cikk
A 76/769/EGK irányelv I. melléklete ennek az irányelvnek a mellékletével összhangban módosul.
2. cikk
(1) A tagállamoknak legkésőbb 2005. január 1-jéig el kell fogadniuk és ki kell hirdetniük azokat a törvényi, rendeleti és közigazgatási rendelkezéseket, amelyek az ennek az irányelvnek való megfeleléshez szükségesek. Haladéktalanul közölniük kell a Bizottsággal a jelzett rendelkezések szövegét, valamint a jelzett rendelkezések és ezen irányelv megfelelési táblázatát.
Az intézkedéseket legkésőbb 2005. január 1-jétől alkalmazniuk kell.
Amikor a tagállamok a jelzett rendelkezéseket elfogadják, azoknak tartalmazniuk kell egy hivatkozást erre az irányelvre, vagy ilyen hivatkozásnak kell azokat kísérnie hivatalos kihirdetésükkor. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
3. cikk
Ez a rendelet az Európai Unió Hivatalos Lapjában történt kihirdetése utáni huszadik napon lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 2004. szeptember 30-án.

Labels: 4
1
20
8
7
15